સઈદ પાકિસ્તાનમાં સત્તા પર ચડી બેસે એ બીજી રીતે પણ ખતરનાક છે. સઈદ એક વ્યક્તિ નહીં પણ વિચારધારા છે. પાકિસ્તાનમાં તેની પાસે સત્તા આવે તો તેની વિચારધારા બીજે પણ ફેલાય. તેણે પાકિસ્તાનમાં જે માહોલ ઉભો કર્યો છે તે માહોલ દુનિયાભરના મુસ્લિમ રાષ્ટ્રોમાં પેદા કરે ને એ સંજોગોમાં આતંકવાદને નાથવો અઘરો થઈ જાય. અફઘાનિસ્તાનમાં તાલિબાન સત્તામાં હતા ત્યારે સ્ટેટ સ્પોન્સર્ડ ટેરરિઝમ એટલે કે દેશ દ્વારા પ્રોત્સાહિત કરાતો આતંકવાદ વકરેલો. તેનું પરિણામ અમેરિકા પરના નાઈન ઈલેવનના ભીષણ આતંકવાદી હુમલામાં આવ્યું. પાકિસ્તાન તો અફઘાનિસ્તાન કરતાં ઘણો મોટો ને ઘણી બધી વધારે તાકાત ધરાવતો દેશ છે. આ દેશ પર સઈદ જેવા આતંકવાદી સરદારનો અંકુશ આવે તો શું થાય તેની કલ્પના જ ના કરી શકાય. સઈદ આખી દુનિયાના આતંકવાદીઓ સાથે કનેક્શન ધરાવતો માણસ છે તે જોતાં પાકિસ્તાન દુનિયાભરના આતંકવાદીઓનો અડ્ડો બને ને એવી તાકાત ઉભી થાય કે જેને કોઈ નાથી ના શકે.